
Produktumderivált, és a faktoriális függvény paraméteres közelítése

A matematika egyik célkitűzése ősidők óta, hogy mindent pontosan és precízen leírjanak számokkal és műveletekkel. Ez egy nemes cél, de nem mindig megvalósítható. Néha be kell érjük közelítésekkel. A faktoriális függvény és kiterjesztése, a Γ függvény is csupán közelíthető nagy értékek esetén, mivel kiszámításuk lehetetlen feladat.
Ha egy új eszközzel nyúlunk a problémához, egy újféle derivált használatával, amit nevezzünk produktumderiváltnak, akkor egy olyan általános faktoriálist közelítő függvényt kaphatunk, mellyel tetszőlegesen sok, lényegesen különböző közelítő függvény alkotható. Ezek között megtalálható a Stirling-formula is, de annál lényegesen precízebb, vagy lényegesen egyszerűbben differenciálható közelítés is alkotható a precizitás, illetve Occam borotvájának elvét követve.
A produktumderivált a Newton-Leibnitz féle deriválttal szemben nem a függvényt érintő lineáris függvény meredekségeként van definiálva, hanem a függvényt érintő exponenciális függvény hatványalapjaként. Erre a produktumderiváltra definiálható műveletek, azonosságok és tételek leírása kifejtésre kerül. Ez sok feladat megoldásában tud segítséget jelenteni, amikor például különböző exponenciális folyamatokat, vagy valószínűségeket vizsgálunk.



